Жыджэру ирагъэкIуэкI
Шэрэдж муниципальнэ районым и школхэр гъэ еджэгъуэщIэм хуагъэхьэзыр. Зэрэгъыж къуажэм и курыт еджапIэм и класс пэшхэр, кIэлындорхэр жыджэру зыхуей хуагъазэ. Школым и унафэщI АфIэунэ Аринэ къызэрыджиIамкIэ, егъэджакIуэхэм, адэ-анэхэм, класс нэхъыжьхэм щIэсхэм ремонт лэжьыгъэр зэуIуу ирагъэкIуэкI.
ЕгъэджакIуэхэу Хьэвэящхьэ Лилэ, ШэрыIужь Iэсият, Алыхьберды Светланэ, завуч Пщыбий Равидэ сымэ я пэшхэр къызэхуэтыншэу зэрагъэпэщыжащ. Къатищми я кIэлындорхэм сэху иратащ, бжэхэр, щхьэгъубжэблыпкъхэр ялащ. А Iуэхум къыхэжаныкIащ Сэбанхэ Аминат, Барэсбий, Акъсырэ Людэ, УнэлIокъуэ Ларисэ, Къуэшырокъуэ Залинэ, ШащIэ Марианнэ, ГъукIэ Альбинэ, ШэрыIужь Залым сымэ. Жэщ хъумакIуэ Сокъур Хъусен еджапIэ пщIантIэм удзыр щыпиупщIащ.
— «Егъэджэныгъэ Iуэхур зэуIуу зэрырагъэфIэкIуэнум и проект» программэм тету, школым и псы щIэжыпIэхэмрэ и щIыунэхэмрэ зэгъэпэщыжыным сом мини 140-рэ хухахащ. А лэжьыгъэхэр йокIуэкI, гъэ еджэгъуэщIэм ирихьэлIэу яухынущ», — къыджиIащ АфIэунэ Аринэ.
Кужоновэ Эльмирэ.
